  vk.com (ИМЦ "Альтернатива") Майя Бывальцева 27-тӥ оштолэзе Ижкарысь школаосын 2-4 классъёсын дышетскисьёс понна удмурт кылъя муниципал олимпиада ортчиз. Онлайн амалэн ужрадэ 62 пиналъёс пыриськизы. Со сярысь ивортодэтъя но методикая «Альтернатива» центр ивортӥз. Удмурт кылъя тодон-валанъёссэс Ижысь 11, 17, 34, 55, 57, 60, 65, 73 номеро школаосын, 56 номеро гимназиын но Кузебай Герд нимо гимназиын дышетскисьёс эскеризы. Тунсыко заданиосты Удмурт кун университетысь Удмурт кылосбуръя, финно-угроведениея но журналистикая институтысь ӧнерчиос дасязы, соос ик ужъёсты эскеризы. « Удмурт кылъя олимпиадае пыриськон покчи классъёсын дыетскисьёс понна туж бадӟым инты басьтэ. Школаын дышетсконлэн нырысетӥ люкетысеныз ик кутскыса, пиналъёс удмурт кылэз тодэмзэс возьматыны, удмурт кылэз кутыны быгатэмзэс эскерыны, азинсконъёсынызы данъяськыны но эшшо бадӟымгес вормонъёс дорозь  кыстӥськыны быгато » ивортодэтъя но методикая «Альтернатива» центр Олимпиадаын вормисьёсты но призёръёсты пусъён ужрад Удмурт кун университетысь Удмурт кылосбуръя, финно-угроведениея но журналистикая институтын ортчоз. Вань пыриськисьёс сертификатъёс басьтозы. Тодэ вайытом, Ижкарысь Габдулла Тукай нимо 6 номеро гимназиын дышетскись удмурт нылаш бигер кылъя но литературая IX калыккуспо олимпиадалэн призёрез луиз.  Тегъёс: Удмуртия удмурткыл пиналъёс Олимпиада Ижкар  